
7. november 2025

Gode råd på bæredygtighedsmesse ved Tradium i Randers
Tradium dannede den 4. november for tredje gang rammen om en bæredygtighedsmesse i Randers for både erhvervslivet og unge erhvervsskoleelever

I en tid, hvor de politiske ambitioner omkring klimahandling går en smule langsommere end tidligere, er det nu i højere grad erhvervslivet, der selv kommer på innovative, bæredygtige løsninger – til gavn for klimaet og samfundet. Derfor var det netop virksomhederne, der var i fokus, da Tradium for tredje gang lagde hus til en bæredygtighedsmesse, der favnede på tværs af skolens uddannelsesområder.

Både for elever og virksomheder
– ”Nu kan jeg gå hjem til min mester og sige: ‘Skal vi ikke prøve det her?’” Sådan sagde en lærling til mig, da vi afholdt bæredygtighedsmesse sidste år – og det er netop det, vi ønsker med denne messe: at lærlingene får den nyeste viden om håndværksfagene og om de produkter, der gør en forskel i praksis, sagde Tradiums direktør, Lars Michael Madsen, i sin åbningstale på bæredygtighedsmessen på Tradium.

I talen havde han også fokus på, at der var et godt match i, at messen blev afholdt i et samarbejde mellem Tradium, som er UNESCO verdensmålsskole, og Herningsholm Erhvervsskole, som er klimaerhvervsskole.

Under messen blev der fremvist produkter, der kan gøre håndværksfagene mere bæredygtige, samtidig med at der blev afholdt paneldebatter og oplæg – blandt andet faciliteret af Christian Degn, som guidede elever og fremmødte virksomheder gennem en dag med inspiration og ny viden. Ligeledes blev der under mødet afholdt regionsmesterskaber for elektrikerelever i de samme lokaler som messen – der var derfor meget at kigge på for de fremmødte gæster.

Vigtigt med opbakning
Første del af bæredygtighedsmessen havde besøg af over 500 elever fra forskellige erhvervsskoler, som var rundt og suge viden til sig fra de mere end 50 udstillere, der deltog med viden om alt fra facadepaneler af genbrugsmaterialer til skruefundamenter og byggemateriale baseret på bioaffald.

Herefter flyttede messen fokus til virksomhederne med oplæg om bæredygtighed og den grønne omstilling samt gode råd til, hvordan man kan gribe det an.

– Når man arbejder ved Raunstrup, spørger vi os selv, hvad vi kan gøre i hverdagen for at gøre vores klimaaftryk mindre. Vi kommer ikke ovenfra og siger, hvad der skal gøres, men spørger ude i vores afdelinger, hvad de tænker, vi kan gøre, fortalte Maria Lindboe Nielsen, der er afdelingsleder for Mennesker, Miljø og Marked ved Raunstrup, i en paneldebat.

Og fra DermaPharms fabriksdirektør, Peter Bogh Lindgaard, var rådet at sørge for, at arbejdet med bæredygtighed når ud i hele organisationen – og at man har styr på sine data.

– Man kan prøve at indsamle data automatisk, for data er nøglen til, at man kan komme i mål med mange af de beregninger, der kan bruges til at forbedre os internt, men som vores kunder også kan bruge i deres bæredygtighedsarbejde, fortalte Peter til de fremmødte.

Blandt publikum var det da også omkring halvdelen, der mente, at det at indsamle data og arbejde videre med det var en af de større udfordringer, de stod med i hverdagen.

Start med én ting
At arbejde bæredygtigt kræver mere end et fokus på miljø og klima – det kræver også et socialt fokus på, at man er et sted, hvor mennesker har det godt, når de er på arbejde. Dette gælder ikke mindst virksomheders lærlinge og elever, som man har et særligt ansvar for at sørge for, får en god introduktion til deres fag.

Hos Grundfos gør de eksempelvis dette ved at have en mentorordning med fire fuldtidsinstruktører samt en oplæringsansvarlig i alle afdelinger, der har elever – ligesom de også har et obligatorisk kursusprogram for oplæringsansvarlige, fortalte Jesper Kvistgaard, som er CSR-ansvarlig ved Grundfos og som holdt oplæg om, hvordan man bedst muligt kan fastholde sine lærlinge.

Men vigtigst af alt handler omstillingen til en mere bæredygtig fremtid om at sætte et mål – og så faktisk gøre noget, uanset hvor stort eller småt det måtte være.

– Hvis du vil starte med at arbejde med bæredygtighed, handler det egentlig blot om at finde ud af, hvad I kan gøre som virksomhed – og når I når i mål med den ene ting, så prøv at gøre noget mere, foreslog Mads Okking fra Dansk Håndværk under en af de mange paneldebatter.


Fakta
· Messen blev afholdt i samarbejde mellem erhvervsskolerne Tradium og Herningsholm
· Messen blev til med støtte fra Nordlys Vækstpulje, Sydbank, Varelotteriet og AB Catering, STARK Fonden og Føtex
· De deltagende elever kom fra Herningsholm Erhvervsskole & Gymnasier, Skive College og Tradium


Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere. Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på https://tradium.dk/

